邵雍
履道会饮
众人之所乐，所乐唯嚣尘。
吾友之所乐，所乐唯清芬。
清芬无鼓吹，直与太古邻。
太古者靡佗，和气常絪纭。
里閈旧情好，有才复有文。
过从一日乐，十月生阳春。
洛阳古神州，周公尝缕陈。
四时寒暑正，四方道里均。
代不乏英俊，号为多缙绅。
至于花与木，天下莫敢伦。
而逢此之景，而当此之辰。
而能开口笑，而世有几人。
清衷贯金石，剧谈惊鬼神。
天地为一指，富贵如浮云。
明时缓康济，白昼闲经纶。
莫如陪欢伯，又复对此君。
商於六百里，黄金四万斤。
不能买兹乐，自馀恶足论。
接{上罒下离}倒戴时，蟾蜍生海垠。
小车倒载时，出翁归天津。